Tarybos reglamentas (EB) Nr. 1515/2001
2001 m. liepos 23 d.
dėl priemonių, kurių gali imtis Bendrija remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Reglamentu (EB) Nr. 384/96 [1] Taryba priėmė apsaugos nuo prekių importo dempingo kaina iš Europos bendrijai nepriklausančių valstybių bendrąsias taisykles,
(2) Reglamentu (EB) Nr. 2026/97 [2] Taryba priėmė apsaugos nuo subsidijuoto importo iš Europos bendrijai nepriklausančių valstybių bendrąsias taisykles.
(3) Pagal Pasaulio prekybos organizacijos (PPO) Marakešo steigimo sutartį (toliau - "PPO") buvo pasiektas Susitarimas dėl ginčų sprendimo taisyklių ir tvarkos (toliau - "GSS"). Remiantis GSS, buvo įkurta ginčų sprendimo taryba (toliau - "GST").
(4) Kad būtų leista Bendrijai, kai jos manymu tai yra tikslinga, suderinti pagal Reglamentą (EB) Nr. 384/96 arba Reglamentą (EB) Nr. 2026/97 taikomą priemonę su rekomendacijomis ir sprendimais, pateiktais GST patvirtintoje ataskaitoje, būtina priimti specialias nuostatas.
(5) Bendrijos institucijos gali laikyti tinkamu panaikinti, iš dalies pakeisti ar patvirtinti bet kokias kitas specialias priemones pagal Reglamentą (EB) Nr. 384/96 arba Reglamentą (EB) Nr. 2026/97 taikomų priemonių atžvilgiu, įskaitant priemones, kurios pagal GSS nėra ginčo nagrinėjimo objektu, atsižvelgiant į teisinį priemonių aiškinimą patvirtintoje GST ataskaitoje. Be to, Bendrijos institucijos turėtų būti pasirengusios prireikus sustabdyti ar peržiūrėti tokias priemones.
(6) Nenustatytas joks terminas pasiremti GSS. Rekomendacijos, pateiktos GST patvirtintose ataskaitose, įsigalios tik ateityje. Todėl vertėtų tiksliai apibrėžti, kad bet kokios pagal šį reglamentą taikytinos priemonės pradės veikti tik nuo jų įsigaliojimo dienos, nebent būtų nustatyta kita data, ir todėl neturės įtakos muitų, surinktų iki tos dienos, grąžinimui,
PRIĖMĖ ŠĮ REGLAMENTĄ:
1 straipsnis
1. Kai GST patvirtina ataskaitą dėl Bendrijos priemonių, taikomų pagal Tarybos reglamentą (EB) Nr. 384/96, Reglamentą (EB) Nr. 2026/97 arba pagal šį reglamentą (toliau - "ginčijama priemonė"), Taryba, remdamasi Komisijos siūlymu, pasitarusi su Patariamuoju komitetu, įsteigtu pagal Reglamento (EB) Nr. 384/96 15 straipsnį arba Reglamento (EB) Nr. 2026/97 25 straipsnį (toliau - "Patariamasis komitetas"), paprasta balsų dauguma gali imtis vienos ar kelių toliau išvardytų jos nuomone taikytinų priemonių:
a) panaikinti arba pakeisti ginčijamą priemonę arba
b) taikyti kitas specialias priemones, kurios, jos nuomone, yra tinkamos tomis aplinkybėmis.
2. Komisija, norėdama taikyti priemones pagal 1 dalį, gali paprašyti suinteresuotų šalių pateikti visą informaciją, būtiną, kad būtų galima apibendrinti tyrimo metu gautus duomenis, kurie lėmė, jog buvo patvirtinta ginčijama priemonė.
3. Jeigu yra tikslinga atlikti peržiūrą prieš pradedant arba pradėjus taikyti šio straipsnio 1 dalyje nurodytas priemones, tokią peržiūrą turi inicijuoti Komisija pasikonsultavusi su Patariamuoju komitetu.
4. Jeigu yra tikslinga sustabdyti ginčijamos ar pakeistos priemonės taikymą, Taryba, remdamasi Komisijos siūlymu, pasikonsultavusi su Patariamuoju komitetu, paprasta balsų dauguma leidžia jas sustabdyti ribotam laikotarpiui.
2 straipsnis
1. Taryba gali imtis bet kurių 1 straipsnio 1 dalyje nurodytų priemonių, kad būtų atsižvelgta į GST patvirtintoje ataskaitoje padarytus teisinius aiškinimus dėl neginčijamų priemonių, jeigu ji laiko tai tikslinga.
2. Komisija, norėdama taikyti priemones pagal 1 dalį, gali prašyti suinteresuotų šalių pateikti visą informaciją, būtiną, kad būtų galima apibendrinti tyrimo metu gautus duomenis, kurie lėmė, jog buvo patvirtinta neginčijama priemonė.
3. Jeigu yra tikslinga atlikti peržiūrą prieš pradedant arba pradėjus taikyti šio straipsnio 1 dalyje nurodytas priemones, šią peržiūrą turi inicijuoti Komisija, pasikonsultavusi su Patariamuoju komitetu.
4. Jeigu yra tikslinga sustabdyti neginčijamų ar pakeistų priemonių taikymą, Taryba, Komisijos siūlymu, pasikonsultavusi su Patariamuoju komitetu, paprasta balsų dauguma leidžia jas sustabdyti ribotam laikotarpiui.
3 straipsnis
Bet kurios pagal šį reglamentą patvirtintos priemonės pradedamos taikyti nuo jų įsigaliojimo dienos ir nedaro įtakos muitų, surinktų iki tos dienos, grąžinimui, nebent būtų nurodyta kitaip.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas GST ataskaitoms, patvirtintoms po 2001 m. sausio 1 dienos.
Visas šis reglamentas yra privalomas ir tiesiogiai taikomas visose valstybėse narėse.
Priimta Briuselyje, 2001 m. liepos 23 d.